# Kitöltési útmutató a „Kérelem a területi gazdasági kamaránál vezetett nyilvántartásba történő bejegyzésre (1999. évi CXXI. törvény 8/A §)” című, MKIK02-es nyomtatványhoz

**Kérjük, hogy a banki utalás közlemény rovatába írja bele a „kamarai hozzájárulás” szöveget, és a vállalkozás adószámát!**

**Általános szabályok**

A bejelentési kötelezettséggel kapcsolatban a gazdasági kamarák által kibocsájtott „Tájékoztató a területi gazdasági kamaráknál vezetett nyilvántartásba történő bejegyzésről” című kiadvány tartalmazza az ezzel kapcsolatos tudnivalókat, mint például:

* a bejelentésre kötelezettek körét
* a területi kamarák adatait
* a nyilvántartásba vett vállalkozások ezzel kapcsolatos jogait és kötelezettségeit
* a nyilvántartásba vétel módjait, folyamatát

Kérjük, hogy tanulmányozzák át!

**Kitöltési utasítás**

Az adatlapot nyomtatott betűkel, olvashatóan kell kitölteni. A kitöltött nyomtatványt el kell juttatni a területileg illetékes gazdasági kamarához.

Egyúttal el kell utalni a kamarai hozzájárulás címén befizetendő 5 000.- Ft –ot a területileg illetékes gazdasági kamarának. A vállalkozás adószámát és a „kamarai hozzájárulás” szöveget be kell írni az átutalás „Megjegyzés” rovatába.

1. **\* A gazdálkodó szervezet alapadatai**

**A gazdálkodó szervezet neve :**

* társas vállalkozás és egyéni cég esetén a vállalkozás rövid nevét;
* egyéni vállalkozó esetén a vállalkozó nevét

kell beírni.

**Cégméret:**

A 2004. évi XXXIV. törvény 3. § kimondja, hogy:

„(1) KKV-nak minősül az a vállalkozás, amelynek

a) összes foglalkoztatotti létszáma 250 főnél kevesebb, és

b) éves nettó árbevétele legfeljebb 50 millió eurónak megfelelő forintösszeg, vagy mérlegfőösszege legfeljebb 43 millió eurónak megfelelő forintösszeg.

(2) A KKV kategórián belül **kisvállalkozásnak** minősül az a vállalkozás, amelynek

a) összes foglalkoztatotti létszáma 50 főnél kevesebb, és

b) éves nettó árbevétele vagy mérlegfőösszege legfeljebb 10 millió eurónak megfelelő forintösszeg.

(3) A KKV kategórián belül **mikrovállalkozásnak** minősül az a vállalkozás, amelynek

a) összes foglalkoztatotti létszáma 10 főnél kevesebb, és

b) éves nettó árbevétele vagy mérlegfőösszege legfeljebb 2 millió eurónak megfelelő forintösszeg.”

A (2) és (3) bekezdés alapján nem besorolható KKV **középvállalkozásnak** minősül.

Az ezen kívüli vállalkozások a **nagyvállalatok**.

**Egyéb vállalkozások**: a kamarai nyilvántartásban cégméret szempontjából egyéb vállalkozásnak minősülnek azok, amelyek a törvény 3. § (1) bekezdése szerint KKV-nak minősülnének, de az egyéb rendelkezések miatt a törvény nem minősíti őket annak (pl. önkormányzati, költségvetési tulajdonú Kft-k).

A törvény ezen felül tartalmaz egyéb kritériumokat, kérjük, ezeket is vegye figyelembe.

**Cégtípus**

Egyéni: egyéni vállalkozók és egyéni cégek. A többi gazdálkodó szervezet társas vállalkozás.

1. **\* A gazdálkodó szervezet tevékenysége**

**A gazdálkodó szervezet bejegyzett főtevékenysége**

* társas vállalkozások esetén annak a tevékenységnek a négyjegyű TEÁOR kódját és megnevezését kell ide írni, amit a társas vállalkozás ezen a címen a cégbíróságon bejelentett;
* egyéni vállalkozó esetén pedig az Közigazgatási és Elektronikus Közszolgáltatások Központi Hivatalának bejelentett hatjegyű szakmakódot és az ahhoz tartozó megnevezést, a 2012. január 1-jét követően megkezdett egyéni vállalkozói tevékenység estén az Önálló vállalkozók tevékenységi jegyzéke szerinti ÖVTJ kódot és az ahhoz tartozó megnevezést kell ebbe a rovatba beírni.

**A ténylegesen végzett tevékenységek szöveggel:**

Itt azokat a tevékenységeket kell beírni, amelyeket a vállalkozás ténylegesen végez. Nem szükséges a szabványos megnevezés.

1. **\*\* Cégméret**

Ez a két adat a partnerkeresésben segíti Önöket, illetve statisztikai kimutatásokhoz nyújt segítséget. Kérem, hogy a megfelelő négyzetet jelöljék meg.

**Statisztikai létszám**: itt az aktuális létszámot vegye figyelembe

**Nettó árbevétel, millió forint**: az utolsó lezárt üzleti év nettó árbevétele

1. **\*\* Külkereskedelmi érdekeltség**

Kérjük, hogy azok a vállalkozások töltsék ki, amelyek folytatnak ilyen tevékenységet. A megfelelő (akár mindkét) négyzetet jelöljék be ilyen esetben.

1. **\*\*\* Kapcsolattartás**

Ezt az adatot a kamara számára kérjük. A kamara törvényi kötelezettségeinek ellátása érdekében használja ezeket fel, nem publikálja, harmadik félnek nem adja át.

Ezek az információk csak ahhoz szükségesek, hogy a kamarai munkatársak probléma vagy egyéb esetekben felvehessék a kapcsolatot a vállalkozással, segítsen beazonosítani az 5 000.- Ft-os kamarai hozzájárulást fizető céget (bankszámlaszám), illetve az adatmó­dosításhoz az e-mail cím nélkülözhetetlen.

# Telephely pótlap az MKIK02 nyomtatványhoz kitöltése

Ezt a lapot azoknak a vállalkozásoknak kell kitölteniük, amelyek rendelkeznek telephellyel vagy fiókteleppel.

**Telephely**: a Cégtörvény meghatározza a telephely fogalmát. Ennek értelmében a tevékenység gyakorlásának a cég létesítő okiratában foglalt olyan tartós, önállósult üzleti (üzemi) letelepedéssel járó helye, amely a cég székhelyétől eltérő helyen található. Ez alapján minden olyan hely, ahol egy vállalkozás a székhelyén kívül a vállalkozói tevékenységét folytatja, telephelynek minősül.

**Fióktelep:** A Cégtörvény szerint a cég fióktelepe minden olyan telephely, amely más településen van, mint a cég székhelye.

A kitöltéskor csak a magyarországi telephelyeket és fióktelepeket írja be az adatlapra.